Paġna IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 91(1) tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġislattiv intbagħat lill-parlamenti nazzjonali, Kundizzjonijiet tax-xogħol tajba għax-xufiera u kundizzjonijiet ġusti ta' negozju għall-impriżi tat-trasport bit-triq huma tal-ogħla importanza għall-ħolqien ta' settur tat-trasport bit-triq sikur, effiċjenti u soċjalment responsabbli sabiex tkun żgurata n-nondiskriminazzjoni u biex jiġu attirati ħaddiema kwalifikati. Biex dak il-proċess jiġi ffaċilitat huwa essenzjali li r-regoli soċjali tal-Unjoni dwar it-trasport bit-triq ikunu ċari, proporzjonati, xierqa għall-iskop tagħhom, u faċli biex jiġu applikati u infurzati, u implimentati b'mod effettiv u konsistenti fl-Unjoni kollha. Sabiex tiġi promossa s-sikurezza fit-toroq, huwa importanti li l-impriżi tat-trasport jiġu mħeġġa jadottaw kultura ta' sikurezza li tiġi osservata fil-livelli kollha. B'mod partikolari, sabiex jiġi evitat ksur tar-regoli dwar is-sewqan u l-mistrieħ, jew li tkun kompromessa s-sikurezza fit-toroq, jenħtieġ li ma jkunx permess li r-remunerazzjoni bbażata fuq il-prestazzjoni tiġi marbuta mal-ħin meħtieġ għat-trasport tal-passiġġieri lejn id-destinazzjonijiet tagħhom jew għall-konsenja tal-merkanzija. Il-valutazzjoni ex post tar-Regolament (KE) Nru 561/2006 kkonfermat li l-infurzar inkonsistenti u mhux effettiv tar-regoli soċjali tal-Unjoni kien prinċipalment ir-riżultat ta' regoli mhux ċari, ta' użu ineffiċjenti u mhux ugwali tal-għodod ta' kontroll u ta' kooperazzjoni amministrattiva insuffiċjenti bejn l-Istati Membri. Sabiex jittejbu ċ-ċarezza u l-konsistenza, jenħtieġ li tiġi definita l-eżenzjoni mill-kamp ta' applikazzjoni tar-Regolament (KE) Nru 561/2006 għall-użu mhux kummerċjali ta' vettura. Regoli ċari, xierqa, proporzjonati u infurzati b'mod uniformi huma kruċjali wkoll biex jintlaħqu l-għanijiet ta' politika tat-titjib tal-kundizzjonijiet tax-xogħol għax-xufiera, u b'mod partikolari li tiġi żgurata kompetizzjoni mingħajr distorsjoni u ġusta bejn l-operaturi u li jkun hemm kontribuzzjoni għas-sikurezza fit-toroq għall-utenti kollha tat-toroq. Instab li r-rekwiżiti eżistenti dwar il-pawżi ma kienux xieraq u prattiki għax-xufiera f'tim. Għalhekk, huwa xieraq li r-rekwiżit dwar ir-reġistrazzjoni tal-pawżi jiġi adattat għall-ispeċifiċità tal-operazzjonijiet tat-trasport imwettqa minn xufiera li jsuqu bħala parti minn tim, mingħajr tnaqqis fis-sikurezza tax-xufier u fis-sikurezza tat-toroq. Xufiera li jwettqu operazzjonijiet ta' trasport internazzjonali ta' merkanzija fuq distanzi twal iqattgħu perijodi twal 'il bogħod minn djarhom. Ir-rekwiżiti attwali dwar il-mistrieħ regolari ta' kull ġimgħa jistgħu jtawlu dawk il-perijodi bla bżonn. Għaldaqstant ikun tajjeb li d-dispożizzjonijiet dwar il-perijodi ta' mistrieħ regolari ta' kull ġimgħa jiġu adattati b'tali mod li jkun eħfef għax-xufiera li jwettqu operazzjonijiet ta' trasport internazzjonali f'konformità mar-regoli u li jaslu lura fi djarhom għall-perijodu ta' mistrieħ regolari tagħhom ta' kull ġimgħa, u jingħataw kumpens sħiħ għall-perijodi kollha mnaqqsa ta' mistrieħ ta' kull ġimgħa. Minħabba d-differenzi bejn it-trasport tal-passiġġieri u tal-merkanzija, din il-possibbiltà jenħtieġ li ma tapplikax għax-xufiera meta jkunu involuti fit-trasport tal-passiġġieri. Kwalunkwe flessibbiltà fl-iskedar tal-perijodi ta' mistrieħ tax-xufiera jenħtieġ li tkun trasparenti u prevedibbli għax-xufier u jenħtieġ li bl-ebda mod ma tipperikola s-sikurezza tat-toroq, billi żżid il-livell ta' għejja tax-xufiera, jew inkella tiddeterjora l-kundizzjonijiet tax-xogħol. Din il-flessibbiltà għalhekk jenħtieġ li ma tbiddilx il-ħin tax-xogħol attwali tax-xufier jew il-ħin tas-sewqan massimu ta' kull ħmistax, u jenħtieġ li tkun suġġetta għal regoli aktar stretti dwar il-kumpens għal mistrieħ imnaqqas. Sabiex ikun żgurat li din il-flessibbiltà ma tiġix abbużata, huwa essenzjali li jiġi definit b'mod ċar l-ambitu tagħha u wkoll li jiġu pprovduti kontrolli xierqa. Dak l-ambitu għandu għalhekk ikun limitat għal dawk ix-xufiera li jqattgħu l-perijodi mnaqqsa ta' mistrieħ ta' kull ġimgħa, matul il-perijodu ta' referenza, barra mill-Istati Membri tal-impriża u barra mill-pajjiż tal-post ta' residenza tax-xuffier. Dan jista' jiġi vverifikat b'konsultazzjoni tar-rekords tat-takografu mal-ġenb tat-triq u fil-bini tal-impriża tat-trasport, billi dawn jinkludu l-lokalizzazzjoni tal-bidu u t-tmiem tal-perijodu ta' mistrieħ u informazzjoni relatata ma' xufiera individwali. Sabiex ikun żgurat infurzar effettiv, huwa essenzjali li l-awtoritajiet kompetenti, meta jkunu qegħdin iwettqu l-kontrolli mal-ġenb tat-triq, jenħtieġ li jkunu kapaċi jiddeterminaw jekk il-ħinijiet tas-sewqan u l-perijodi tal-mistrieħ ikunux ġew osservati kif suppost fil-jum tal-kontroll u fis-56 jum ta' qabel. Il-progress teknoloġiku rapidu qed jirriżulta fl-awtomatizzazzjoni gradwali ta' sistemi ta' sewqan li jeħtieġu inqas jew ebda input dirett minn xufier. Biex jiġu indirizzati dawk il-bidliet, jista' jkun meħtieġ li l-leġislazzjoni attwali, inklużi r-regoli dwar il-ħinijiet tas-sewqan u tal-mistrieħ, tiġi adattata sabiex tiggarantixxi s-sikurezza fit-toroq u kundizzjonijiet ekwi u biex ikun hemm titjib fil-kundizzjonijiet tax-xogħol, filwaqt li tippermetti lill-Unjoni li tkun pijuniera ta' teknoloġiji u prattiki innovattivi ġodda. Għalhekk, il-Kummissjoni jenħtieġ li tippreżenta rapport li jevalwa l-użu ta' sistemi tas-sewqan awtonomi fl-Istati Membri, inkluż il-benefiċċji tat-teknoloġiji tas-sewqan awtonomi. Jenħtieġ li dak ir-rapport ikun akkumpanjat, jekk xieraq, minn proposti leġislattivi. Sabiex jiġi promoss il-progress soċjali, huwa xieraq li jiġi speċifikat fejn jistgħu jittieħdu l-perijodi ta' mistrieħ ta' kull ġimgħa, filwaqt li jiġi żgurat li x-xufiera jgawdu minn kundizzjonijiet ta' mistrieħ adegwati. Il-kwalità tal-akkomodazzjoni hija partikolarment importanti matul il-perijodi regolari ta' mistrieħ ta' kull ġimgħa, li jenħtieġ li x-xufier iqatta' f'akkomodazzjoni adatta li ma tkunx il-kabina tal-vettura, għas-spejjeż tal-impriża tat-trasport bħala impjegatur. Sabiex jiġu żgurati kundizzjonijiet tajbin tax-xogħol u s-sikurezza tax-xufiera, huwa xieraq li jiġi ċċarat ir-rekwiżit li x-xufiera jiġu pprovduti b'akkomodazzjoni ta' kwalità u li tilqa' kemm in-nisa kif ukoll l-irġiel għall-perijodi ta' mistrieħ regolari ta' kull ġimgħa tagħhom f'każ li dawn jittieħdu 'l bogħod minn djarhom. Huwa meħtieġ ukoll li jiġi previst li l-impriżi tat-trasport jorganizzaw ix-xogħol tax-xufiera b'tali mod li dawk il-perijodi li jqattgħu 'l bogħod minn djarhom ma jkunux eċċessivament twal u li x-xufiera jistgħu jibbenefikaw minn perijodi twal ta' mistrieħ li jittieħdu bħala kumpens għal perijodi mnaqqsa ta' mistrieħ ta' kull ġimgħa. Jenħtieġ li l-organizzazzjoni tar-ritorn tippermetti l-wasla f'ċentru operazzjonali tal-impriża tat-trasport fl-Istat Membru ta' stabbiliment tagħha jew il-post ta' residenza tax-xufier, u li s-xufiera jkunu liberi li jagħżlu fejn iqattgħu l-perijodu ta' mistrieħ tagħhom. Sabiex jintwera li l- impriża tat-trasport tissodisfa l-obbligi tagħha rigward l-organizzazzjoni tar-ritorn regolari, l-impriża tat-trasport jenħtieġ li tkun tista' tuża rekords tat-takografu, rosters tax-xogħol tax-xufiera jew dokumentazzjoni oħra. Tali evidenza jenħtieġ li tkun disponibbli fil-bini tal-impriża tat-trasport biex tiġi ppreżentata jekk mitluba mill-awtoritajiet ta' kontroll. Filwaqt li l-perijodi ta' mistrieħ regolari ta' kull ġimgħa u l-perijodi ta' mistrieħ itwal ma jistgħux jittieħdu fil-vettura jew f'żona ta' parkeġġ, iżda biss f'akkomodazzjoni xierqa, li tista' tkun maġenb żona ta' parkeġġ, huwa tal-akbar importanza li x-xufiera jkunu jistgħu jsibu żoni ta' parkeġġ sikuri u siguri li jipprovdu livelli xierqa ta' sigurtà u faċilitajiet xierqa. Il-Kummissjoni diġà studjat kif tinkoraġġixxi l-iżvilupp ta' żoni ta' parkeġġ ta' kwalità għolja, inklużi r-rekwiżiti minimi meħtieġa. Jenħtieġ għalhekk li l-Kummissjoni tiżviluppa standards għal żoni ta' parkeġġ sikuri u siguri. Dawk l-istandards jenħtieġ li jikkontribwixxu għall-promozzjoni ta' żoni ta' parkeġġ ta' kwalità għolja. L-istandards jistgħu jiġu riveduti sabiex ikun hemm aċċess aħjar għal fjuwils alternattivi, f'konformità mal-politiki li qed jiżviluppaw dik l-infrastruttura. Huwa importanti wkoll li ż-żoni ta' parkeġġ jinżammu ħielsa minn silġ u borra. Żoni ta' parkeġġ sikuri u siguri jenħtieġ li jkunu suġġetti għal proċeduri ta' verifika sabiex jiġu ċċertifikati skont l-istandards tal-Unjoni. Dawk il-proċeduri ta' verifika jenħtieġ li jiżguraw ukoll li ż-żoni ta' parkeġġ ikomplu jissodisfaw dawn l-istandards. Il-Kummissjoni jenħtieġ għalhekk li tingħata l-kompitu li tħejji proċedura ta' ċertifikazzjoni għall-iżvilupp ta' żoni ta' parkeġġ sikuri u siguri fl-Unjoni. Huwa fl-interess tas-sikurezza fit-toroq u tal-infurzar li x-xufiera kollha jenħtieġ li jkunu kompletament konxji tar-regoli dwar il-ħinijiet ta' sewqan u ta' mistrieħ kif ukoll dwar il-periklu tal-għejja. Informazzjoni faċilment aċċessibbli dwar il-faċilitajiet ta' mistrieħ disponibbli hija ta' importanza f'dan ir-rigward. Għalhekk, il-Kummissjoni jenħtieġ li tipprovdi informazzjoni dwar żoni ta' parkeġġ sikuri u siguri permezz ta' sit web faċli għall-utent. Dik l-informazzjoni jenħtieġ li tinżamm aġġornata. Bosta operazzjonijiet tat-trasport bit-triq fi ħdan l-Unjoni jinvolvu t-trasport b'bastiment jew bil-ferrovija għal parti mill-vjaġġ. Għaldaqstant, jenħtieġ li jkunu stabbiliti dispożizzjonijiet ċari u xierqa dwar il-perijodi ta' mistrieħ u tal-pawżi għal dawn l-operazzjonijiet. Ix-xufiera xi kultant jiffaċċjaw ċirkostanzi imprevedibbli li jagħmluha impossibbli li jilħqu d-destinazzjoni mixtieqa għat-teħid tal-perijodi ta' mistrieħ ta' kull ġimgħa tagħhom mingħajr ma jikser ir-regoli tal-Unjoni. Ikun tajjeb li ssir eħfef għax-xufiera li jlaħħqu ma' dawk iċ-ċirkostanzi u li huma jkunu jistgħu jaslu fid-destinazzjoni tagħhom għal perijodu ta' mistrieħ ta' kull ġimgħa. Tali ċirkostanzi eċċezzjonali huma ċirkostanzi li jseħħu għal għarrieda li huma inevitabbli u li ma jistgħu jiġu antiċipati, fejn mingħajr ma jkun mistenni jisir impossibbli li jiġu applikati d-dispożizzjonijiet tar-Regolament fl-intier tagħhom għal perijodu qasir ta' żmien. Għalhekk, tali ċirkostanzi ma jistgħux jiġu msemmija b'mod sistematiku biex tiġi evitata l-konformità ma' dan ir-Regolament. Sabiex jiġi żgurat l-infurzar adegwat, ix-xufier jenħtieġ li jiddokumenta ċ-ċirkostanzi eċċezzjonali li jirriżultaw f'deroga mir-regoli. Barra minn hekk, jenħtieġ li salvagwardja tiżgura li l-ħin ta' sewqan ma jkunx eċċessiv. Biex jitnaqqsu u jiġu evitati l-prattiki ta' infurzar diverġenti u biex ikomplu jiġu msaħħa l-effettività u l-effiċjenza tal-infurzar transfruntiera, huwa kruċjali li jiġu stabbiliti regoli ċari għal kooperazzjoni amministrattiva regolari bejn l-Istati Membri. Sabiex jiġu żgurati kundizzjonijiet uniformi għall-implimentazzjoni tar-Regolament (UE) Nru 165/2014, jenħtieġ li jiġu konferiti fuq il-Kummissjoni setgħat ta' implimentazzjoni sabiex tistabbilixxi dispożizzjonijiet dettaljati għall-applikazzjoni uniformi tal-obbligu ta' reġistrar u ħżin tad-data relatata ta' kwalunkwe qsim ta' fruntiera tal-vettura u attivitajiet u dispożizzjonijiet dettaljati meħtieġa għall-applikazzjoni uniformi tad-dispożizzjonijiet dwar ir-rekwiżiti u l-funzjonijiet tad-data, u l-installazzjoni tat-takografi. Dawk is-setgħat jenħtieġ li jiġu eżerċitati f'konformità mar-Regolament (UE) Nru 182/2011. Biex tissaħħaħ il-kosteffettività tal-infurzar tar-regoli soċjali, is-sistemi tat-takografi attwali u intelliġenti jenħtieġ li jiġu sfruttati bis-sħiħ u takografi intelliġenti jenħtieġ li jkunu obbligatorjiwkoll għal vetturi kummerċjali ħfief li jaqbżu ċertu piż u li joperaw fit-trasport internazzjonali għall-kiri u għall-kumpens. Għalhekk, jenħtieġ li l-funzjonalitajiet tat-takografu jiġu mtejba sabiex ikun jista' jkun hemm pożizzjonament aktar preċiż. Il-kosteffettività tal-infurzar tar-regoli soċjali, l-iżvilupp rapidu ta' teknoloġiji ġodda, id-diġitalizzazzjoni fl-ekonomija kollha tal-Unjoni u l-ħtieġa ta' kundizzjonijiet ekwi fost il-kumpaniji tat-trasport internazzjonali bit-triq jagħmlu neċessarju li jitqassar il-perijodu tranżitorju għall-installazzjoni ta' takografi intelliġenti fil-vetturi rreġistrati. It-takografi intelliġenti ser jikkontribwixxu għal kontrolli simplifikati u b'hekk jiffaċilitaw il-ħidma tal-awtoritajiet nazzjonali. Sabiex jiġi żgurat li x-xufiera, l-operaturi u l-awtoritajiet ta' kontroll jibbenefikaw malajr kemm jista' jkun mill-vantaġġi tat-takografi intelliġenti, inkluż ir-reġistrazzjoni awtomatizzata tagħhom ta' qsim tal-fruntieri, jenħtieġ li l-flotti ta' vetturi eżistenti jkunu mgħammra b'dan l-apparat f'perijodu ta' żmien adegwat wara d-dħul fis-seħħ tad-dispożizzjonijiet tekniċi dettaljati. Tali perijodu jiżgura żmien biżżejjed għat-tħejjija. F'vetturi li ma jkunux mgħammra b'takografi intelliġenti, il-qsim ta' fruntieri tal-Istati Membri jenħtieġ li jiġi rreġistrat fit-takografu fl-eqreb waqfa possibbli mal-fruntiera jew wara l-qsim tagħha. Ir-reġistrazzjoni ta' attivitajiet fuq it-takografu hija parti importanti mix-xogħol tax-xufiera. Għalhekk, huwa kruċjali li x-xufiera jiġu pprovduti b'taħriġ xieraq dwar kif għandhom jintużaw karatteristiċi ġodda tat-takografi li qed jiġu introdotti fis-suq. Bħala impjegaturi, jenħtieġ li l-impriżi tat-trasport jagħmlu tajjeb għall-ispejjeż marbuta ma' dan it-taħriġ. L-uffiċjali tal-kontroll li jivverifikaw il-konformità mal-liġi rilevanti tal-Unjoni fis-settur tat-trasport bit-triq jiffaċċjaw sfidi minħabba l-varjetà ta' apparati tat-takografu fl-użu u t-tekniki ta' manipulazzjoni sofistikati li jevolvu b'mod rapidu. Dan huwa partikolarment il-każ meta dawk il-verifiki jitwettqu mal-ġenb tat-triq. Għalhekk, huwa kruċjali li l-uffiċjali tal-kontroll jirċievu taħriġ xieraq biex jiżguraw li jkunu konxji għal kollox tal-aħħar żviluppi teknoloġiċi u tekniki ta' manipulazzjoni. Biex jitnaqqas il-piż fuq l-impriżi tat-trasport u l-awtoritajiet ta' kontroll meta uffiċjal ta' kontroll ineħħi s-siġill ta' takografu għall-finijiet ta' kontroll, jenħtieġ li jkun permess l-issiġillar mill-ġdid mill-uffiċjal ta' kontroll taħt ċerti ċirkostanzi dokumentati sew. Filwaqt li tqis l-iżviluppi teknoloġiċi kontinwi, il-Kummissjoni qed tistudja l-possibbiltà li tiżviluppa soluzzjonijiet tekniċi ġodda li joffru l-istess benefiċċji u sigurtà bħal dawk offruti mit-takografu intelliġenti, bl-istess jew b'inqas spejjeż assoċjati. Huwa importanti li l-impriżi tat-trasport bit-triq stabbiliti f'pajjiżi terzi jkunu suġġetti għal regoli ekwivalenti għar-regoli tal-Unjonimeta jwettqu operazzjonijiet ta' trasport bit-triq fit-territorju tal-Unjoni. Jenħtieġ li l-Kummissjoni tevalwa l-applikazzjoni ta' dan il-prinċipju fil-livell tal-Unjoni u tipproponi soluzzjonijiet xierqa li jiġu nnegozjati fil-kuntest tal-Ftehim Ewropew dwar il-Ħidma ta' Ekwipaġġi ta' Vetturi involuti fit-Trasport Internazzjonali bit-Triq ("il-Ftehim AETR"). Minħabba li l-għanijiet ta' dan ir-Regolament, jiġifieri li titjieb is-sikurezza fit-toroq u li jitjiebu l-kunidzzjonijiet tax-xogħol għax-xufiera fl-Unjoni permezz tal-armonizzazzjoni tar-regoli dwar il-ħinijiet tas-sewqan, il-pawżi u l-perijodi ta' mistrieħ fit-trasport bit-triq u l-armonizzazzjoni tar-regoli dwar l-użu u l-infurzar tat-takografi ma jistgħux jinkisbu b'mod suffiċjenti mill-Istati Membri, iżda jistgħu, minħabba fin-natura tal-għanijiet, jinkisbu aħjar fil-livell tal-Unjoni, l-Unjoni tista' tadotta miżuri, f'konformità mal-prinċipju ta' sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F'konformità mal-prinċipju ta' proporzjonalità kif stabbilit f'dak l-Artikolu, din id-Direttiva ma tmurx lil hinn minn dak li huwa meħtieġ sabiex jinkisbu dawk l-għanijiet. Għalhekk, jenħtieġ li r-Regolamenti (KE) Nru 561/2006 u (UE) Nru 165/2014 jiġu emendati skont dan, Ir-Regolament (KE) Nru 561/2006 huwa emendat kif ġej: fl-Artikolu 2(1) jiddaħħal il-punt li ġej: mill-1 ta' Lulju 2026, għat-trasport ta' merkanzija f'operazzjonijiet ta' trasport internazzjonali jew f'operazzjonijiet ta' kabotaġġ, fejn il-massa massima permissibbli tal-vettura, inkluż kwalunkwe trejler, jew semitrejler, taqbeż it-2,5 tunnellati; jew"; l-Artikolu 3 huwa emendat kif ġej: il-punt (aa) huwa sostitwit b'dan li ġej: vetturi jew kombinazzjonijiet ta' vetturi b'massa permissibbli massima li ma taqbiżx is-7,5 tunnellati li jintużaw: għall-ġarr ta' materjali, tagħmir jew makkinarju għall-użu tax-xufier matul xogħol ix-xufier, jew għall-konsenja ta' merkanzija li hija maħduma fuq bażi artiġġjanali, biss f'raġġ ta' 100 km mis-sede tal-impriża u bil-kundizzjoni li s-sewqan tal-vettura ma jikkostitwixxix l-attività ewlenija tax-xufier u li t-trasport ma jsirx b'kiri jew b'kumpens;"; jiddaħħal il-punt li ġej: vetturi b'massa permissibbli massima, inkluż kwalunkwe trejler, jew semitrejler li jaqbeż it-2,5 tunnellati iżda li ma jaqbiżx it-3,5 tunnellati li huma użati għat-trasport ta' merkanzija, fejn it-trasport ma jsirx b'kiri jew b'kumpens, iżda għall-kont proprju tal-kumpanija jew tax-xufier, u meta s-sewqan ma jikkostitwixxix l-attività ewlenija tal-persuna li ssuq il-vettura."; fl-Artikolu 4, jiżdied il-punt li ġej: "trasport mhux kummerċjali" tfisser kwalunkwe trasport bit-triq, għajr trasport b'kiri jew kumpens jew għall-kont proprju, li għalih ebda remunerazzjoni diretta jew indiretta ma tiġi riċevuta u li ma jiġġenera ebda dħul direttament jew indirettament għax-xufier tal-vettura jew għal oħrajn, u fejn ma jkun hemm ebda rabta ma' attività professjonali jew kummerċjali."; fl-Artikolu 6, il-paragrafu 5 huwa sostitwit b'dan li ġej: fl-Artikolu 7, jiżdied il-paragrafu li ġej: "Xufier li jwettaq multimanning jista' jieħu pawża ta' 45 minuta f'vettura misjuqa minn xufier ieħor diment li x-xufier li jkun qed jieħu l-pawża ma jkunx involut f'assistenza lix-xufier li jkun qed isuq il-vettura."; l-Artikolu 8 huwa emendat kif ġej: il-paragrafu 6 huwa sostitwit b'dan li ġej: Fi kwalunkwe ġimagħtejn konsekuttivi, xufier għandu jieħu mill-inqas: żewġ perijodi regolari ta' mistrieħ ta' kull ġimgħa, jew perijodu wieħed ta' mistrieħ regolari ta' kull ġimgħa u perijodu wieħed imnaqqas ta' mistrieħ ta' kull ġimgħa ta' mill-inqas 24 siegħa. Perijodu ta' mistrieħ ta' kull ġimgħa għandu jibda mhux aktar tard mit-tmiem ta' sitt perijodi ta' 24 siegħa il-wieħed mit-tmiem tal-perijodu ta' mistrieħ ta' kull ġimgħa preċedenti. B'deroga mill-ewwel subparagrafu, xufier involut fit-trasport internazzjonali ta' merkanzija jista', barra mill-Istat Membru ta' stabbiliment, jieħu żewġ perijodi mnaqqsa konsekuttivi ta' mistrieħ ta' kull ġimgħa, sakemm ix-xufier fi kwalunkwe erba' ġimgħat konsekuttivi jieħu mill-inqas erba' perijodi ta' mistrieħ ta' kull ġimgħa, li mill-inqas tnejn minnhom għandhom ikunu perijodi regolari ta' mistrieħ ta' kull ġimgħa. Għall-finijiet ta' dan il-paragrafu, xufier għandu jitqies li huwa involut fit-trasport internazzjonali meta x-xufier jibda ż-żewġ perijodi mnaqqsa konsekuttivi ta' mistrieħ ta' kull ġimgħa barra mill-Istat Membru tal-istabbiliment tal-impjegatur u l-pajjiż tal-post ta' residenza tax-xufiera."; jiddaħħal il-paragrafu li ġej: Kwalunkwe tnaqqis fil-perijodu ta' mistrieħ ta' kull ġimgħa għandu jiġi kkumpensat b'perijodu ta' mistrieħ ekwivalenti meħud f'daqqa qabel tmiem it-tielet ġimgħa ta' wara l-ġimgħa inkwistjoni. Meta żewġ perijodi mnaqqsa ta' mistrieħ ta' kull ġimgħa jkunu ttieħdu konsekuttivament f'konformità mat-tielet subparagrafu tal-paragrafu 6, il-perijodu ta' mistrieħ ta' kull ġimgħa li jmiss għandu jiġi preċedut minn perijodu ta' mistrieħ meħud bħala kumpens għal dawk iż-żewġ perijodi mnaqqsa ta' mistrieħ ta' kull ġimgħa."; il-paragrafu 8 huwa sostitwit b'dan li ġej: Il-perijodi regolari ta' mistrieħ ta' kull ġimgħa u kwalunkwe perijodu ta' mistrieħ ta' kull ġimgħa ta' aktar minn 45 siegħa meħuda bħala kumpens għal perijodi mnaqqas preċedenti ta' mistrieħ ta' kull ġimgħa ma għandhomx jittieħdu f'vettura. Dawn għandhom jittieħdu f'akkomodazzjoni xierqa u li tirrispetta l-ġeneri, b'faċilitajiet tal-irqad u sanitarji adegwati. Kwalunkwe spiża għall-akkomodazzjoni barra mill-vettura għandu jagħmel tajjeb għaliha l-impjegatur."; jiddaħħal il-paragrafu li ġej: Impriżi tat-trasport għandhom jorganizzaw ix-xogħol tax-xufiera b'tali mod li x-xufiera jkunu jistgħu jirritornaw fiċ-ċentru operazzjonali tal-impjegatur fejn ix-xufier ikun normalment ibbażat u fejn jibda l-perijodu ta' mistrieħ ta' kull ġimgħa tax-xufier, fl-Istat Membru ta' stabbiliment tal-impjegatur, jew ikunu jistgħu jittironaw fil-post ta' residenza tax-xufiera f'kull perijodu ta' erba' ġimgħat konsekuttivi, sabiex iqattgħu mill-inqas perijodu regolari wieħed ta' mistrieħ ta' kull ġimgħa jew perijodu ta' mistrieħ ta' kull ġimgħa ta' aktar minn 45 siegħa meħud bħala kumpens għal perijodu mnaqqas ta' mistrieħ ta' kull ġimgħa. Madankollu, fejn ix-xufier ikun ħa żewġ perijodi mnaqqsa konsekuttivi ta' mistrieħ ta' kull ġimgħa skont il-paragrafu 6, l-impriża tat-trasport għandha torganizza x-xogħol tax-xufier b'tali mod li x-xufier ikun diġà jista' jirritorna qabel il-bidu tal-perijodu regolari ta' mistrieħ ta' kull ġimgħa ta' aktar minn 45 siegħa meħuda bħala kumpens. L-impriża għandha tiddokumenta kif tissodisfa dak l-obbligu u għandha żżomm id-dokumentazzjoni fil-bini tagħha sabiex tippreżentaha fuq talba tal-awtoritajiet ta' kontroll."; jiżdied il-paragrafu li ġej: Sa mhux aktar tard minn… [sentejn wara d-dħul fis-seħħ ta' dan ir-Regolament emendatorju], il-Kummissjoni għandha tevalwa u tirrapporta lill-Parlament u lill-Kunsill dwar jekk jistgħux jiġu adottati regoli aktar adatti għax-xufiera involuti fis-servizzi okkażjonali ta' trasport ta' passiġġieri, kif definit fil-punt 4 tal-Artikolu 2 tar-Regolament (KE) Nru 1073/2009."; jiddaħħal l-Artikolu li ġej: Il-Kummissjoni għandha tiżgura li l-informazzjoni dwar żoni ta' parkeġġ sikuri u siguri tkun faċilment aċċessibbli għax-xufiera involuti fit-trasport ta' merkanzija u ta' passiġġieri bit-triq. Il-Kummissjoni għandha tippubblika lista taż-żoni ta' parkeġġ kollha li jkunu ġew iċċertifikati, sabiex ix-xufiera jkunu pprovduti b'mod adegwat bi: prevenzjoni u identifikazzjoni ta' intrużjoni; dawl u viżibbiltà; punt ta' kuntatt u proċeduri ta' emerġenza; faċilitajiet sanitarji li jirrispettaw il-ġeneri; għażliet ta' xiri ta' ikel u xorb; konnessjonijiet ma' mezzi ta' komunikazzjoni; provvista tal-enerġija. Il-lista ta' tali żoni ta' parkeġġ għandha tkun disponibbli fuq sit elettroniku uffiċjali uniku li jiġi aġġornat regolarment. Il-Kummissjoni għandha tadotta atti delegati f'konformità mal-Artikolu 23a biex tistabbilixxi standards li jipprovdu aktar dettalji dwar il-livell ta' servizz u sigurtà fir-rigward taż-żoni elenkati fil-paragrafu 1 u dwar il-proċeduri għaċ-ċertifikazzjoni ta' żoni ta' parkeġġ. Iż-żoni ta' parkeġġ kollha li jkunu ġew iċċertifikati jistgħu jindikaw li huma ċċertifikati f'konformità mal-istandards u l-proċeduri tal-Unjoni. Sal-31 ta' Diċembru 2024, il-Kummissjoni għandha tippreżenta rapport lill-Parlament Ewropew u lill-Kunsill dwar id-disponibbiltà ta' faċilitajiet xierqa ta' mistrieħ għax-xufiera u ta' faċilitajiet ta' parkeġġ siguri, kif ukoll dwar l-iżvilupp ta' żoni ta' parkeġġ sikuri u siguri ċċertifikati f'konformità mal-atti delegati msemmija fil-paragrafu 2. Dak ir-rapport jista' jelenka miżuri biex jiżdiedu l-għadd u l-kwalità ta' żoni ta' parkeġġ sikuri u siguri. l-Artikolu 9 huwa emendat kif ġej: il-paragrafu 1 huwa sostitwit b'dan li ġej: B'deroga mill-Artikolu 8, meta xufier jakkumpanja vettura li tkun qed tiġi ttrasportata fuq bastiment jew fuq ferrovija, u jieħu perijodu regolari ta' mistrieħ ta' kuljum jew perijodu mnaqqas ta' mistrieħ ta' kull ġimgħa, dak il-perijodu jista' jiġi interrott mhux aktar minn darbtejn minn attivitajiet oħra li flimkien ma għandhomx jammontaw għal iktar minn siegħa. Matul dak il-mistrieħ regolari ta' kuljum jew il-perijodu mnaqqas ta' mistrieħ ta' kull ġimgħa x-xufier għandu jkollu għad-dispożizzjoni tiegħu aċċess għal kabina tal-irqad, sodda jew couchette. Fir-rigward tal-perijodi ta' mistrieħ regolari ta' kull ġimgħa, dik id-deroga għandha tapplika biss għal vjaġġi bil-bastimenti jew bil-ferrovija meta: il-vjaġġ ikun skedat għal 8 sigħat jew aktar; u ix-xufier ikollu aċċess għal kabina tal-irqad fuq il-bastiment jew fuq il-ferrovija."; il-paragrafu 2 huwa sostitwit b'dan li ġej: Kwalunkwe ħin li s-sewwieq jieħu biex jivvjaġġja lejn post sabiex jieħu pussess ta' vettura li taqa' fil-kamp ta' applikazzjoni ta' dan ir-Regolament, jew biex jirritorna minn tali post, fejn il-vettura mhix fid-dar tas-sewwieq jew fiċ-ċentru ta' operazzjonijiet tal-impjegatur fejn is-sewwieq hu normalment ibbażat, m'għandux jitqies bħala perijodu ta' mistrieħ jew pawża sakemm ix-xufier mhuwiex fuq vapur jew ferrovija u għandu aċċess għal kabina tal-irqad, sodda jew couchette.'; jiddaħħal l-Artikolu li ġej: Sal-31 ta' Diċembru 2025, il-Kummissjoni għandha tfassal u tippreżenta lill-Parlament Ewropew u lill-Kunsill rapport li jevalwa l-użu ta' sistemi tas-sewqan awtonomi fl-Istati Membri. Dak ir-rapport għandu jiffoka b'mod partikolari fuq l-impatt potenzjali ta' dawk is-sistemi fuq ir-regoli dwar il-ħinijiet tas-sewqan u tal-mistrieħ. Dak ir-rapport għandu jkun akkumpanjat, jekk xieraq, minn proposta leġislattiva biex jiġi emendat dan ir-Regolament."; fl-Artikolu 10, il-paragrafu 1 huwa sostitwit b'dan li ġej: Impriża tat-trasport ma għandhiex tagħti lix-xufiera li timpjega jew li jkunu għad-dispożizzjoni tagħha xi ħlas, anke jekk ikun fil-forma ta' bonus jew żieda mal-paga, li jkun relatat mad-distanza tal-vjaġġ, il-veloċità tal-konsenja u/jew l-ammont ta' merkanzija li nġarret jekk dak il-ħlas ikun tali li jista' jipperikola s-sikurezza fit-triq u/jew jinkoraġġixxi ksur ta' dan ir-Regolament."; fl-Artikolu 12, jiżdiedu l-paragrafi li ġejjin: "Sakemm b'dan ma tiġix preġudikata s-sikurezza fit-toroq, f'ċirkostanzi eċċezzjonali, ix-xufier jista' jidderoga wkoll mill-Artikolu 6(1) u (2) u l-Artikolu 8(2) billi jaqbeż il-ħin ta' sewqan ta' kuljum u ta' kull ġimgħa b'mhux aktar minn siegħa sabiex jasal fiċ-ċentru operazzjonali tal-impjegatur jew fir-residenza tax-xufier biex jieħu perijodu ta' mistrieħ ta' kull ġimgħa. Taħt l-istess kundizzjonijiet, ix-xufier jista' jaqbeż il-ħin ta' sewqan ta' kuljum u ta' kull ġimgħa b'mhux aktar minn sagħtejn, dment li tkun ittieħdet pawża mhux interrotta ta' 30 minuta immedjatament qabel is-sewqan addizzjonali sabiex jasal fiċ-ċentru operazzjonali tal-impjegatur jew il-post ta' residenza tax-xufier biex jittieħed perijodu ta' mistrieħ regolari ta' kull ġimgħa. Ix-xufier għandu jindika manwalment fuq il-folja ta' reġistrazzjoni tat-tagħmir ta' reġistrazzjoni jew fuq il-karta stampata mit-tagħmir ta' reġistrazzjoni jew fir-roster tax-xogħol, ir-raġuni għal tali deroga mhux aktar tard minn meta jasal fid-destinazzjoni jew il-post ta' waqfien adattat. Kwalunkwe perijodu ta' estensjoni għandu jkun ikkumpensat minn mistrieħ ekwivalenti meħud f'daqqa ma' kwalunkwe perijodu ta' mistrieħ, sa tmiem it-tielet ġimgħa wara l-ġimgħa inkwistjoni."; fl-Artikolu 13, il-paragrafu 1 huwa emendat kif ġej: il-punt (e) huwa sostitwit b'dan li ġej: vetturi li joperaw b'mod esklużiv fuq gżejjer jew reġjuni iżolati mill-bqija tat-territorju nazzjonali li ma jaqbżux l-2 300 kilometru kwadru li ma jkunux magħquda mal-bqija tat-territorju nazzjonali permezz ta' pont, baxx fond jew mina miftuħa għall-użu minn vetturi bil-mutur, u li m'għandhomx fruntieri ma xi Stat Membru ieħor;"; jiddaħħlu l-punti li ġejinj: vetturi jew kombinazzjonijiet ta' vetturi li jkunu qed iġorru makkinarju tal-kostruzzjoni għal impriża tal-kostruzzjoni, sa raġġ ta' 100 km mill-bażi tal-impriża, dment li s-sewqan tal-vetturi ma jkunx l-attività ewlenija tax-xufier; vetturi użati għat-twassil ta' konkos imħallat lest."; fl-Artikolu 14, il-paragrafu 2 huwa sostitwit b'dan li ġej: F'każijiet urġenti l-Istati Membri jistgħu jagħtu, taħt ċirkostanzi eċċezzjonali, eċċezzjoni temporanja għal perijodu ta' mhux aktar minn 30 jum, li għandha tiġi debitament motivata u nnotifikata minnufih lill-Kummissjoni. Il-Kummissjoni għandha minnufih tippubblika din l-informazzjoni fuq sit web pubbliku."; l-Artikolu 15 huwa sostitwit b'dan li ġej: L-Istati Membri għandhom jiżguraw li x-xufiera tal-vetturi msemmija fil-punt (a) tal-Artikolu 3 huma rregolati b'regoli nazzjonali li jipprovdu protezzjoni xierqa fir-rigward tal-ħinijiet permessi tas-sewqan u l-pawżi u l-perijodi ta' mistrieħ obbligatorji. L-Istati Membri għandhom jinfurmaw lill-Kummissjoni dwar ir-regoli nazzjonali rilevanti applikabbli għal xufiera bħal dawn."; fl-Artikolu 16(3), il-punt (a) huwa sostitwit b'dan li ġej: jinkludi d-dettalji kollha speċifikati fil-paragrafu 2 għal perijodu minimu li jkopri l-jum tal-kontroll u s-56 jum preċedenti; dawk id-dettalji għandhom ikunu aġġornati f'intervalli regolari, li t-tul ta' żmien tagħhom ma jistax jaqbeż xahar;"; fl-Artikolu 19, il-paragrafu 1 huwa sostitwit b'dan li ġej: l-Artikolu 22 huwa emendat kif ġej: il-paragrafu 1 huwa sostitwit b'dan li ġej: L-Istati Membri għandhom jaħdmu flimkien b'kooperazzjoni mill-qrib ma' xulxin u għandhom jipprovdu għajnuna reċiproka lil xulxin mingħajr dewmien bla bżonn sabiex jiffaċilitaw l-applikazzjoni konsistenti u l-infurzar effettiv ta' dan ir-Regolament, f'konformità mar-rekwiżiti stabbiliti fl-Artikolu 8 tad-Direttiva 2006/22/KE."; fil-paragrafu 2, jiżdied il-punt li ġej: informazzjoni speċifika oħra, inkluża l-klassifikazzjoni tar-riskju tal-impriża, li jista' jkollha konsegwenzi għall-konformità ma' dan ir-Regolament."; jiddaħħlu l-paragrafi li ġejjin: Għall-fini tal-iskambju ta' informazzjoni fil-qafas ta' dan ir-Regolament, l-Istati Membri għandhom jużaw il-korpi ta' kollegament intrakomunitarju maħtura skont l-Artikolu 7 tad-Direttiva 2006/22/KE.; Il-kooperazzjoni amministrattiva u l-assistenza reċiproka għandhom jingħataw mingħajr ħlas."; jiddaħħal l-Artikolu li ġej: Is-setgħa ta' adozzjoni ta' atti delegati hija mogħtija lill-Kummissjoni suġġett għall-kundizzjonijiet stabbiliti f'dan l-Artikolu. Is-setgħa ta' adozzjoni ta' atti delegati msemmija fl-Artikolu 8a hija mogħtija lill-Kummissjoni għal perijodu ta' ħames snin minn… [id-data tad-dħul fis-seħħ ta' dan ir-Regolament emendatorju]. Il-Kummissjoni għandha tfassal rapport fir-rigward tad-delega ta' setgħa mhux iktar tard minn disa' xhur qabel it-tmiem tal-perijodu ta' ħames snin. Id-delega ta' setgħa għandha tiġi estiża taċitament għal perijodi ta' tul ta' żmien identiku, ħlief jekk il-Parlament Ewropew jew il-Kunsill joġġezzjonaw għal tali estensjoni mhux aktar tard minn tliet xhur qabel tmiem kull perijodu. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill. Att delegat adottat skont l-Artikolu 8a għandu jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel ma jiskadi dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex sejrin joġġezzjonaw. Dak il-perijodu għandu jiġi estiż b'xahrejn fuq l-inizjattiva tal-Parlament Ewropew jew tal-Kunsill. fl-Artikolu 24, il-paragrafu 2 huwa sostitwit b'dan li ġej: Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. fl-Artikolu 25, il-paragrafu 2 huwa sostitwit b'dan li ġej: Fil-każijiet imsemmija fil-punt (b) tal-paragrafu 1, il-Kummissjoni għandha tadotta atti ta' implimentazzjoni li jistabbilixxu approċċi komuni Dawk l-atti ta' implimentazzjoni għandhom jiġu adotatti f'konformità mal-proċedura ta' eżami msemmija fl-Artikolu 24(2a).". Ir-Regolament (UE) Nru 165/2014 huwa emendat kif ġej: fl-Artikolu 1(1), l-ewwel subparagrafu huwa sostitwit b'dan li ġej: fl-Artikolu 3, il-paragrafu 4 huwa sostitwit b'dan li ġej: Sa mhux aktar tard minn tliet snin minn tmiem is-sena tad-dħul fis-seħħ tad-dispożizzjonijiet dettaljati msemmija fit-tieni paragrafu tal-Artikolu 11, il-kategoriji ta' vetturi li ġejjin li joperaw fi Stat Membru għajr l-Istat Membru tar-reġistrazzjoni tagħhom għandhom ikunu mgħammra b'takografu intelliġenti kif previst fl-Artikoli 8, 9 u 10 ta' dan ir-Regolament: vetturi mgħammra b'takografu analogu; vetturi mgħammra b'takografu diġitali li jkun konformi mal-ispeċifikazzjonijiet fl-Anness IB għar-Regolament (KEE) Nru 3821/85 applikabbli sat-30 ta' Settembru 2011; vetturi mgħammra b'takografu diġitali li jkun konformi mal-ispeċifikazzjonijiet fl-Anness IB għar-Regolament (KEE) Nru 3821/85 applikabbli mill-1 ta' Ottubru 2011; u vetturi mgħammra b'takografu diġitali li jkun konformi mal-ispeċifikazzjonijiet fl-Anness IB għar-Regolament (KEE) Nru 3821/85 applikabbli mill-1 ta' Ottubru 2012. fl-Artikolu 4(2), wara r-raba' inċiż jiddaħħal l-inċiż li ġej: ikollhom biżżejjed kapaċità ta' memorja biex jaħżnu d-data kollha meħtieġa skont dan ir-Regolament;"; l-Artikolu 7 huwa sostitwit b'dan li ġej: L-Istati Membri għandhom, b'mod partikolari, jiżguraw li d-data personali tkun protetta kontra użi li mhumiex dawk strettament marbuta mal-atti legali tal-Unjoni msemmija fil-paragrafu 1 fir-rigward ta': l-użu ta' sistema globali ta' navigazzjoni bis-satellita (GNSS) għar-reġistrazzjoni tad-data tal-pożizzjoni kif imsemmi fl-Artikolu 8; l-użu ta' komunikazzjoni mill-bogħod għal finijiet ta' kontroll kif imsemmi fl-Artikolu 9, l-użu ta' takografi b'interfaċċja kif imsemmi fl-Artikolu 10, l-iskambju elettroniku ta' informazzjoni dwar il-kards tas-sewwieqa kif imsemmi fl-Artikolu 31, u b'mod partikolari kwalunkwe skambju transkonfinali ta' tali data ma' pajjiżi terzi; u iż-żamma ta' rekords mill-impriżi tat-trasport kif imsemmi fl-Artikolu 33. It-takografi diġitali għandhom jiġu ddisinjati b'tali mod li jiżgura l-privatezza. Hija biss id-data neċessarja għall-finijiet imsemmija fil-paragrafu 1 li għandha tiġi pproċessata. Is-sidien tal-vetturi, tal-impriżi tat-trasport u kwalunkwe entità oħra kkonċernata għandhom jikkonformaw, fejn ikun applikabbli, mad-dispożizzjonijiet rilevanti dwar il-protezzjoni tad-data personali."; fl-Artikolu 8, il-paragrafu 1 huwa sostitwit b'dan li ġej: Biex tkun iffaċilitata l-verifika tal-konformità mal-leġislazzjoni rilevanti, il-pożizzjoni tal-vettura għandha tiġi rreġistrata awtomatikament fil-punti li ġejjin, jew fl-eqreb punt lejn dawk il-postijiet fejn ikun disponibbli s-sinjal tas-satellita: -il-post fejn jinbeda l-perijodu tax-xogħol ta' kuljum; -kull darba li l-vettura taqsam il-fruntiera ta' Stat Membru; -kull darba li l-vettura twettaq attivitajiet ta' tagħbija jew ħatt; -kull tliet sigħat ta' ħin akkumulat ta' sewqan; u il-post fejn jintemm il-perijodu tax-xogħol ta' kuljum. Sabiex tiġi ffaċilitata l-verifika tal-konformità mill-awtoritajiet ta' kontroll, it-takografu intelliġenti għandu jirreġistra wkoll jekk il-vettura ntużatx għat-trasport ta' merkanzija jew passiġġieri, kif meħtieġ mir-Regolament (KE) Nru 561/2006. Għal dawk l-iskopijiet, il-vetturi rreġistrati għall-ewwel darba 36 xahar wara d-dħul fis-seħħ tad-dispożizzjonijiet dettaljati msemmija fl-ewwel paragrafu tal-Artikolu 11 għandhom ikollhom immuntat takografu konness ma' servizz ta' lokalizzazzjoni ibbażat fuq sistema ta' navigazzjoni bis-satellita. Madankollu, ir-reġistrazzjoni tal-qsim tal-fruntieri u ta' attivitajiet addizzjonali msemmija fit-tieni u t-tielet inċiż tal-ewwel subparagrafu u fit-tieni subparagrafu għandha tapplika għal vetturi li ġew irreġistrati fi Stat Membru għall-ewwel darba aktar minn sentejn wara d-dħul fis-seħħ tad-dispożizzjonijiet dettaljati msemmija fit-tieni paragrafu tal-Artikolu 11, mingħajr preġudizzju għall-obbligu li ċerti vetturi jiġu modifikati aktar tard f'konformità mal-Artikolu 3(4)."; l-Artikolu 9 huwa emendat kif ġej: il-paragrafu 2 huwa sostitwit b'dan li ġej: "Tliet snin wara d-dħul fis-seħħ tad-dispożizzjonijiet dettaljati msemmija fit-tieni paragrafu tal-Artikolu 11, l-Istati Membri għandhom jipprovdu lill-awtoritajiet ta' kontroll tagħhom, sal-livell xieraq, b'tagħmir ta' identifikazzjoni bikrija mill-bogħod li huwa meħtieġ biex jippermetti l-komunikazzjoni tad-data msemmija f'dan l-Artikolu, b'kont meħud tar-rekwiżiti u l-istrateġiji tal-infurzar speċifiċi tagħhom. Sa dak il-mument, l-Istati Membri jistgħu jiddeċiedu jekk jipprovdux lill-awtoritajiet ta' kontroll tagħhom b'tali tagħmir ta' identifikazzjoni bikrija mill-bogħod."; il-paragrafu 3 huwa sostitwit b'dan li ġej: Il-komunikazzjoni msemmija fil-paragrafu 1 għandha tiġi stabbilita bit-takografu biss meta dan ikun mitlub mit-tagħmir tal-awtoritajiet ta' kontroll. Din għandha tkun protetta sabiex jiġu żgurati l-integrità tad-data u l-awtentikazzjoni tat-tagħmir ta' reġistrazzjoni u ta' kontroll. L-aċċess għad-data kkomunikata għandu jkun ristrett għall-awtoritajiet ta' kontroll awtorizzati li jivverifikaw ksur tal-atti legali tal-Unjoni msemmija fl-Artikolu 7(1), u ta' dan ir-Regolament u għall-workshops sa fejn ikun meħtieġ li jiġi vverifikat il-funzjonament tajjeb tat-takografu."; fil-paragrafu 4, jiżdied l-inċiż li ġej: sewqan li jaqbeż il-ħin massimu ta' sewqan."; fl-Artikolu 10 jiżdied il-paragrafu li ġej: It-takografi ta' vetturi rreġistrati għall-ewwel darba fi Stat Membru aktar minn sentejn wara d-dħul fis-seħħ tad-dispożizzjonijiet dettaljati msemmija fit-tieni paragrafu tal-Artikolu 11għandhom ikunu mgħammra bl-interfaċċja msemmija fil-paragrafu 1."; l-Artikolu 11 huwa emendat kif ġej: l-ewwel paragrafu huwa sostitwit b'dan li ġej: "Sabiex ikun żgurat li t-takografi intelliġenti jikknformaw mal-prinċipji u r-rekwiżiti stabbiliti f'dan ir-Regolament, il-Kummissjoni għandha, permezz ta' atti ta' implimentazzjoni, tadotta dispożizzjonijiet dettaljati meħtieġa għall-applikazzjoni uniformi tal-Artikoli 8, 9 u 10, ħlief għal kwalunkwe dispożizzjoni li tkun tipprevedi r-rreġistrazzjoni ta' data addizzjonali minn dak it-takografu. Sa … [12-il xahar wara d-dħul fis-seħħ ta' dan ir-Regolament emendatorju], il-Kummissjoni għandha tadotta atti ta' implimentazzjoni li jistabbilixxu dispożizzjonijiet dettaljati għall-applikazzjoni uniformi tal-obbligu ta' reġistrazzjoni u ħżin ta' data relatata ma' kwalunkwe qsim tal-fruntiera tal-vettura u l-attivitajiet imsemmija fit-tieni u t-tielet inċiż tal-ewwel subparagrafu tal-Artikolu 8(1) u fit-tieni subparagrafu tal-Artikolu 8(1). Sa… [18-il xahar wara d-dħul fis-seħħ ta' dan ir-Regolament emendatorju], il-Kummissjoni għandha tadotta atti ta' implimentazzjoni li jistabbilixxu dispożizzjonijiet dettaljati meħtieġa għall-applikazzjoni uniformi tar-regoli dwar ir-rekwiżiti u l-funzjonijiet tad-data, inkluż l-Artikoli 8, 9 u 10 ta' dan ir-Regolament, u l-installazzjoni ta' takografi għall-vetturi msemmija fil-punt (aa) tal-Artikolu 2(1) tar-Regolament (KE) Nru 561/2006. Dawk l-atti ta' implimentazzjoni għandhom jiġu adottati f'konformità mal-prċedura ta' eżami msemmija fl-Artikolu 42(3)."; fit-tieni paragrafu l-frażi introduttiva hija sostitwita b'dan li ġej: "Id-dispożizzjonijiet dettaljati msemmija fl-ewwel, it-tieni u t-tielet paragrafu ta' dan l-Artikolu għandhom:"; fl-Artikolu 22, il-paragrafu 5, it-tielet u r-raba' subparagrafi huma sostitwiti b'dan li ġej: "Is-siġilli li jkunu tneħħew jew tkissru għandhom jiġu sostitwiti minn fitter jew workshop approvat mingħajr dewmien żejjed u mhux aktar tard minn sebat ijiem wara li jkunu tneħħew jew tkissru. Meta s-siġilli jkunu tneħħew jew tkissru għal finijiet ta' kontroll, dawn jistgħu jiġu sostitwiti minn uffiċjal ta' kontroll mgħammar b'apparat għall-issiġillar u marka speċjali unika mingħajr dewmien żejjed. Meta uffiċjal ta' kontroll ineħħi siġill, il-kard ta' kontroll għandha tiddaħħal fit-takografu mill-mument tat-tneħħija tas-siġill sakemm tintemm l-ispezzjoni, inkluż fil-każ tat-tqegħid ta' siġill ġdid. L-uffiċjal ta' kontroll għandu joħroġ dikjarazzjoni bil-miktub li fiha mill-inqas l-informazzjoni li ġejja: in-numru ta' identifikazzjoni tal-vettura; l-isem tal-uffiċjal; l-awtorità ta' kontroll u l-Istat Membru; in-numru tal-kard ta' kontroll; in-numru tas-siġill li jkun tneħħa; id-data u l-ħin tat-tneħħija tas-siġill; in-numru tas-siġill il-ġdid, meta l-uffiċjal ta' kontroll ikun qiegħed siġill ġdid. Qabel ma jiġu sostitwiti s-siġilli, għandhom jitwettqu kontroll u kalibrazzjoni tat-takografu minn workshop approvat, ħlief fejn siġill ikun tneħħa jew tkisser għal finijiet ta' kontroll u ġie sostitwit minn uffiċjal ta' kontroll."; fl-Artikolu 26, jiddaħħal il-paragrafu li ġej: "(7a) L-awtorità kompetenti tal-Istat Membru emittenti tista' teħtieġ li sewwieq jissostitwixxi l-kard tas-sewwieq b'waħda ġdida jekk dan ikun meħtieġ għall-konformità mal-ispeċifikazzjonijiet tekniċi rilevanti."; l-Artikolu 34 huwa emendat kif ġej: il-paragrafu 1 huwa sostitwit b'dan li ġej: Is-sewwieqa għandhom jużaw folji ta' reġistrazzjoni jew kards tas-sewwieqa kull jum li fih isuqu, li jibda mill-mument meta jieħdu f'idejhom il-vettura. Il-folja ta' reġistrazzjoni jew il-kard tas-sewwieq ma għandhiex tiġi rtirata qabel tmiem il-perijodu ta' xogħol ta' kuljum sakemm l-irtirar tagħha ma jiġix awtorizzat mod ieħor jew ikun meħtieġ sabiex jitniżżel is-simbolu tal-pajjiż wara l-qsim ta' fruntiera. Ebda folja ta' reġistrazzjoni jew kard tas-sewwieq ma tista' tintuża biex tkopri perijodu itwal minn dak li għalih tkun maħsuba."; fil-paragrafu 5, il-punt (b) huwa emendat kif ġej: il-punt iv huwa sostitwit b'dan li ġej: jiżdied il-punt li ġej: fil-paragrafu 6, jiżdied il-punt li ġej: is-simboli tal-pajjiżi li fihom beda u ntemm il-perijodu tax-xogħol ta' kuljum. Is-sewwieq għandu jniżżel ukoll is-simbolu tal-pajjiż li s-sewwieq jidħol fih wara li jaqsam fruntiera ta' Stat Membru fil-bidu tal-ewwel waqfa tas-sewwieq f'dak l-Istat Membru. Dik l-ewwel waqfa għandha ssir fl-eqreb post ta' waqfien possibbli fil-fruntiera jew wara li tinqasam il-fruntiera. Fejn il-qsim tal-fruntiera ta' Stat Membru jseħħ fuq bastiment jew ferrovija, is-sewwieq għandu jniżżel is-simbolu tal-pajjiż fil-port jew l-istazzjon tal-wasla."; il-paragrafu 7huwa sostitwit b'dan li ġej: Is-sewwieq għandu jniżżel fit-takografu diġitali s-simboli tal-pajjiżi li fihom beda u temm il-perijodu tax-xogħol tiegħu ta' kuljum. Minn … [18-il xahar wara d-dħul fis-seħħ tad-Direttiva li tinsab fid-dokument ST 5112/20] is-sewwieq għandu jniżżel ukoll is-simbolu tal-pajjiż li jidħol fih is-sewwieq wara qsim ta' fruntiera ta' Stat Membru fil-bidu tal-ewwel waqfa tas-sewwieq f'dak l-Istat Membru. L-ewwel waqfa għandha ssir fl-eqreb post ta' waqfien possibbli fil-fruntiera jew wara li tinqasam il-fruntiera. Meta l-qsim tal-fruntiera ta' Stat Membru jseħħ fuq bastiment jew ferrovija, is-sewwieq għandu jniżżel is-simbolu tal-pajjiż fil-port jew l-istazzjon tal-wasla. L-Istati Membri jistgħu jirrikjedu li s-sewwieqa ta' vetturi li jwettqu operazzjonijiet tat-trasport fit-territorju tagħhom iżidu speċifikazzjonijiet ġeografiċi aktar dettaljati mas-simbolu tal-pajjiż, dment li dawk l-Istati Membri jkunu nnotifikaw dawk l-ispeċifikazzjonijiet ġeografiċi dettaljati lill-Kummissjoni qabel l-1 ta' April 1998. Ma għandux ikun neċessarju li s-sewwieqa jdaħħlu l-informazzjoni msemmija fl-ewwel subparagrafu jekk it-takografu jirreġistra awtomatikament id-data tal-pożizzjoni skont l-Artikolu 8."; l-Artikolu 36 huwa emendat kif ġej: il-paragrafu 1 huwa emendat kif ġej: il-punt (i) huwa sostitwit b'dan li ġej: il-folji ta' reġistrazzjoni għall-jum attwali u s-56 jum preċedenti,"; il-punt (iii) huwa sostitwit b'dan li ġej: kwalunkwe rekord manwali u kopja stampata li jkunu saru matul il-jum attwali u s-56 jum preċedenti."; fil-paragrafu 2, il-punt (ii) huwa sostitwit b'dan li ġej: kwalunkwe rekord manwali u kopja stampata li jkunu saru matul il-jum attwali u s-56 jum preċedenti,." Madankollu, il-punt (15) tal–Artikolu 1 u l-punt (12) tal-Artikolu 2 għandhom japplikaw mill-31 ta' Diċembru 2024. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi ..., Definizzjoni ddettaljata aktar ta' "trasport mhux kummerċjali" (l-Artikolu 4 tar-Regolament (KE) Nru 561/2006); Eżenzjoni fakultattiva għal vetturi użati għat-twassil ta' konkos imħallat lest (l-Artikolu 13(1)(r) tar-Regolament (KE) Nru 561/2006); Proċedura ta' eżami għal ċerti atti ta' implimentazzjoni (l-Artikolu 25(2) tar-Regolament (KE) Nru 561/2006); Ir-rekwiżit li data takografika dwar meta jinqabeż il-ħin massimu ta' sewqan għandha tiġi kkomunikata lill-awtoritajiet ta' kontroll għall-identifikazzjoni bikrija mill-bogħod ta' manipulazzjoni jew użu ħażin possibbli (l-Artikolu 9(4) tar-Regolament (UE) Nru 165/2014); Ir-rekwiżit li l-ġenerazzjoni li jmiss ta' takografi tippermetti l-użu ta' data b'mod operazzjonali minn apparat estern (l-Artikolu 10(2) tar-Regolament (UE) Nru 165/2014); Proċedura biex jerġgħu jiġu ssiġillati siġilli ta' takografi mneħħija jew imkissra li kienu nfetħu minn uffiċjali ta' kontroll (l-Artikolu 22(5) tar-Regolament (UE) Nru 165/2014); Awtorizzazzjoni għall-awtorità kompetenti li titlob sostituzzjoni tal-kard tax-xufier, jekk meħtieġ, għall-konformità ma' speċifikazzjonijiet tekniċi ġodda (l-Artikolu 26(7a) tar-Regolament (UE) Nru 165/2014). Estensjoni tal-eżenzjoni għal nies tas-sengħa li jsuqu (l-Artikolu 3(1) tar-Regolament (KE) Nru 561/2006), l-emenda 374; Il-ħtieġa għal valutazzjoni tal-Kummissjoni ta' regoli ta' mistrieħ speċjali possibbli għax-xufiera involuti fis-servizzi okkażjonali ta' trasport ta' passiġġieri (l-Artikolu 8(9a) tar-Regolament (KE) Nru 561/2006), l-emendi 354, 372, 380; Iż-żieda ta' premji għall-veloċità tal-konsenja mal-katalogu ta' inċentivi dannużi (l-Artikolu 10(1) tar-Regolament (KE) Nru 561/2006), l-emenda 390; Eċċezzjoni fakultattiva għall-vetturi ta' kostruzzjoni li joperaw f'raġġ ta' 100 km (l-Artikolu 13(1)(q) tar-Regolament (KE) Nru 561/2006), l-emenda 394; Rapport speċjali tal-Kummissjoni dwar is-sistemi tas-sewqan awtonomi u l-impatt tagħhom fuq ir-regoli dwar il-ħinijiet tas-sewqan u tal-mistrieħ (l-Artikolu 9a tar-Regolament (KE) Nru 561/2006), l-emenda 397; Tiżdied kjarifika li t-takografi u l-kards tat-takografu għandu jkollhom biżżejjed kapaċità ta' memorja biex jaħżnu d-data meħtieġa (l-Artikolu 4(2) tar-Regolament (KE) Nru 165/2014), l-emenda 406; Taħriġ ta' aġġornament għax-xufiera (li l-ispejjeż tagħhom għandhom jitħallsu mill-impjegatur) u għall-awtoritajiet ta' kontroll (l-emendi 418 u 419, il-premessi 30 u 31); Dokumentazzjoni aktar kompluta tal-mistrieħ, il-pawżi, u l-leave, kif ukoll il-mistrieħ fuq bastiment jew ferrovija (l-Artikolu 34(5) tar-Regolament (UE) Nru 165/2014), l-emenda 416.
Extracted from C_151_2020.html